Erinevad sookooslused - madalsood, siirdesood, rabad, allikasood - moodustavad Eesti pindalast ligi kümnendiku. Oleme maailmas esirinnas kaitsealuste soode osakaalu poolest - pindalaliselt umbes pooled meil säilinud sookooslustest on võetud kaitse alla. Soode tähtust mõisteti Eestis muu maailmaga võrreldes suhteliselt varakult ning esimesed sookaitsealad moodustati 1981. aastal. Selle tulemusena on meil rohkem kumerrabasid kui meist seitse korda suuremas Soomes. Teistes Euroopa riikides on rabade pindala aga kümneid või isegi sadu kordi meie omast väiksem.